Glváč, Martin, podpredseda NR SR (2018-05-09):
Vážené dámy, vážení páni. Pôvodne som nechcel vystupovať a chcel som ísť na tretiu, dúfam, že to ešte stihnem, na Slavín, ale to, čo som počul v zákulisí, mi nedá, aby som nezareagoval a nechcem sa venovať tomu, či má byť alebo nemá byť pani poslankyňa Krištúfková v osobitnom kontrolnom výbore. Myslím si, že každý poslanec si to zhodnotí sám a vyhodnotí a nemusíme sa tu hádať a rozprávať, kto čo podporoval alebo nepodporoval v minulosti a kto kričí a kto nekričí. Chcel by som sa venovať len trom poznámkam a trom ľudom, ktorí tuná niečo povedali a to bol pán poslanec Beblavý, Grendel a Baránik. Chcem vám povedať o tom strašnom prepojení, prepojení s tým pánom Jozefom Svobodom, ktorý mimochodom podľa mojich informácií nebol nikdy trestne stíhaný, pán Grendel ani pán Baránik, pán Beblavý. Ja som v neautorizovanom, neautorizovanom článku mal výrok, za ktorý sa od roku ´96 súdim s pánom Lipšicom, s vaším priateľom, pán Grendel, a nemáme tento súdny spor ukončený, kde som poprel tie slová, ktoré tam boli napísané. Dostal som otázku, či poznám pána Svobodu. Ja som povedal poznám pána Svobodu, nakoľko keď som chodil na futbal do VIP-ky Slovanu, kde som mal VIP-ku, tak sedával vo VIP-ke vedľa ministra zahraničných vecí a podpredsedu SDKÚ dnešného europoslanca pána Kukana. Vtedy, samozrejme, pán Beblavý bol ešte v juniorskej organizácii SDKÚ a vtedy mu to nevadilo a ešte aj potom niekoľkokrát, niekoľkokrát pána Kukana zastával, podporoval a podobne. To znamená ešte raz. Neautorizovaný rozhovor, samozrejme to B nedali a dali, a teda ďalšia časť otázky bola: „A vy sa za to nehanbíte?“ Odpoveď: „Nie, nehanbím, keď sa za to nehanbí pán Kukan, ktorý vedľa neho sedával.“. To je celé. Dobre? Z tohoto vznikol článok a z tohoto, o tom sa bavíme dvanásť rokov. Chcem podotknúť a zopakujem to aj na záver, ako minister obrany som požiadal a mal som najvyššiu previerku našu na prísne tajné a mal som aj naťácku, aj EÚ. Najvyššiu previerku NATO a EÚ, dobre? Kde sa preverujú všetky skutočnosti, aj tieto. A potom len, aby som, teda z čoho vznikne prepojenie na mafiu a teraz to dal do porovnania s tým, čo povedal pán Lipšic, s ktorým mám tento súdny spor, tak keď išlo o zostavenie vlády, tak povedal na fotky budúceho možného koaličného partnera, že mu to nevadí, že si to vysvetlili a že to stačí, hlavne aby bola zostavená dobrá vláda. Pán Grendel, je asi pán Lipšic váš priateľ alebo blízky spolupracovník. To asi nepopriete, že? Je? Asi áno. Tak sa vás pýtam, či keď bol pán Lipšic s pánom Sulíkom na diskotéke s hľadaným mafiánom pánom Trajterom, či toto vám nevadí. Ja som bol na spoločenskej akcii, kde som povedal, že ten pán sedel s pánom Kukanom. Teraz sa vás pýtam, či vám nevadí, že títo dvaja boli na diskotéke s nejakým pánom Trajterom. A ešte raz vám, a škoda, že tu pán Beblavý nie je, opakujem, toto všetko aj s majetkovými pomermi a môžte si tu rozprávať o čiernych vodách, škoda, že tu neni pán Matovič, lebo to by som tiež k tomu sa už raz vyjadril rád, všetko bolo preverené, dostal som najvyššiu previerku nielen našu, ale aj NATO aj EÚ. Ďakujem vám veľmi pekne, ale kľudne porovnávajte hrušky, a teraz nie s jablkami, ale s mandarínkami. Ďakujem. (Potlesk.)